Við skrópuðum á Lókal á laugardag en sáum í staðinn þrjár bráðgóðar nýjar íslenskar heimildarmyndir í Bíó Paradís . En í gær hlýddum við á írönsku stúlkuna Nazanin Askari segja frá lífi sínu , landi sínu og kjörum þjóðar sinnar á Lókal , í sýningu sem hún vann með Mörtu Nordal og undir stjórn hennar . Þetta er í hæsta máta tímabær sýning einmitt þessa dagana þegar íslenskt samfélag logar í umræðum um flóttamenn . Nazanin er 27 ára , gullfalleg stúlka og talar prýðilega ensku . Hún var að lesa enskar bókmenntir við háskóla í Íran þegar Hossein Mousavi bauð sig fram til forseta 2009 og hún heillaðist af málflutningi hans . Hann var í flestu andstæður málflutningi Ahmadinejads sitjandi forseta , ekki síst um rétt kvenna til sömu réttinda og karla . Mousavi tapaði kosningunum og stjórnarandstæðingar sökuðu Ahmadinejad um kosningasvindl . Fjöldi manna mótmælti á götum úti , þeirra á meðan Nazanin sem var tekin föst og yfirheyrð . Þegar sýnt þótti að hún myndi lenda í fangelsi flúði hún til Tyrklands og þaðan áfram uns hún endaði á Íslandi tveim árum seinna . Nazanin sagði sögu sína stillilega og yfirvegað þó vel mætti skynja geðshræringu hennar þegar hún sagði frá flóttanum . Síðan hélt hún áfram að lýsa almennum kjörum kvenna í landi sínu . Það var ljótur lestur og þyngra en tárum taki að hugsa um þessar eldfornu menningarþjóðir , þetta glæsilega , dugmikla og vel gefna fólk sem þolir stöðuga skoðanakúgun ef það tekur ekki í einu og öllu undir með yfirvöldum . Verra er ástandið þó hjá konum en körlum , það dró Nazanin vel fram í frásögn sinni . Sú frásögn var brotin upp með myndbandsverki Helenu Stefánsdóttur þar sem sjá mátti lifandi myndir frá Íran og áróðurstexta með meiru . Samleikur Nazanin og myndbandsins var vel hugsaður og fjölbreyttur en óhugnanlegast var þegar hljóðmyndin var notuð til að raungera kúgunina . Nazanin flutti mál sitt í nýjum svörtum kassa á hæðinni fyrir ofan Grillmarkaðinn í Austurstræti sem er kallaður Skuggi en hún mun flytja sig yfir í Tjarnarbíó upp úr miðjum september . Það er óskandi að sem flestir sjái , heyri og íhugi frásögn hennar , ekki síst ungt fólk af báðum kynjum . Lýðræði er ekki sjálfsagður hlutur . Mikill minni hluti mannkyns býr við það stjórnarfar . Virðum það og varðveitum eins og lífið í brjósti okkar . Silja Aðalsteinsdóttir